යාපනය පේදුරුතුඩුව වල්ලිපුරම් ශ්‍රී අල්වාර් හින්දු කෝවිලේ පැවති වාර්ෂික තිරුවිලා උත්සව අවස්ථාවට පැමිණි බැතිමතුන්ගේ රන් ආභරණ සොරාගත් මහා පරිමාණ මංකොල්ල කල්ලියක් රන් භාණ්ඩද සමඟ ඊයේ පේදුරුතුඩුව පොලීසිය විසින් අත්අඩංගුවට ගෙන තිබෙනවා.කොවිල් උත්සව අවස්ථාවට විශාල බැතිමතුන් පිරිසක් සහභාගී වී ඇති අතර එහිදී බැතිමතුන්ගේ තෙරපීම මගින් අදාළ කොල්ල කල්ලිය බැතිමතුන්ගේ රන් මාල, වළලු ආදිය සොරාගැනීම සිදු කර ඇති බවටත් මෙම ජාවාරම් කල්ලිය වාර්ෂිකව ඉතා සූක්ෂමව මෙම ජාවාරම සිදු කරන බවටත් පේදුරුතුඩුව පොලීසිය සඳහන් කරයි.මේ වන විට සැකකරුවන් 7 දෙනෙකු සමඟ රන් පවුම් 60 කට ආසන්න ප්‍රමාණයක් අත්අඩංගුවට ගෙන ඇති අතර සැකකරුවන් මෙම මංකොල්ලකෑම් සඳහා යොදාගත් වෑන් රථයක්ද අත්අඩංගුවට ගෙන තිබෙනවා.සැකකරුවන් අතර 5 දෙනෙකුම කාන්තාවන් වන අතර අදාළ කණ්ඩායම විසින් සොරාගන්නා ලද රන්මාල 27ක් මේ වන විට සොයාගෙන ඇත.සොරාගත් දෑ පිළිබඳව වැඩිදුර විමර්ශනයක් සිදුකොට අධිකරණයට ඉදිරිපත් කිරීමට පියවර ගෙන ඇති බව පේදුරුතුඩුව පොලීසිය වැඩි දුරටත් සඳහන් කරයි.